የጎንደር አፄ ፋሲለደስ ቤተመንግስት ወጥነት ያለው ጥገና እንዲደረግለት ጥሪ ቀረበ
የጎንደር አፄ ፋሲለደስ ቤተመንግስት ወጥነት ያለው ጥገና እንዲደረግለት ጥሪ ቀርበዋል፡፡ቅርሱ በተባበሩት መንግስትት ድርጅት የሳይንስ፣ የባህል እና የትምህርት ተቋም ዩኒስኮ ከተመዘገቡ የሀገሪቱ ቅርሶች አንዱ ሲሆን የረዥም አመታት ዕድሜ ባለቤት እንደመሆኑ በእርጅና ምክንያት ለቅርሱ ጥገና እንደሚያስፈልገው የቅርስ ባለሙያዎች እና አስጎብኚዎች ጠይቀዋል፡፡ቤተ መንግስቱ መጠነኛ የጥገና እና እንክብካቤ ስራዎች በከተማ አስተዳደሩ፣ በክልሉ እና በፌደራል ደረጃ እየተደረገለት ቢሆንም ወጥነት የሌለው በመሆኑ ቅርሱን ጠብቆ ለማቆየት የሚያስችል አለመሆኑንም ጠቁመዋል፡፡በቅርሱ አንዳንድ ክፍሎች የእንጨት ምሶሶች ፈራርሰው እንዲሁም የግንቡ መሰነጣጠቅ ችግሮች መድረሱንም እንዲሁ፡፡በመሆኑም ቅርሱ የቱሪስት መዳረሻነቱ እና ታሪካዊ ፋይዳው ግምት ውስጥ ገብቶ ተገቢው ጥገናና ጥበቃ ሊደረግለት እንደሚገባ ገልጸዋል፡፡በኢትዮጵያ ቅርስ ጥናት እና ጥበቃ ባለስልጣን የቅርስ ጥገና እና እንክብካቤ ዳይሬክተር አቶ ኃይሉ ዘለቀ በጉዳዩ ላይ ተጠይቀው ቅርሱ ወጥነት ያለው እና ሁሉን አቀፍ ጥገና ከአሁን ቀደም እንዳልተደረገለት ገልጸው በመጪው አመት መስከረም ወር ተግባራዊ የሚደረግ ቅርሱን በዘመናዊ ቴክኖሎጂ በመታገዝ ለመጠገን ባለስልጣኑ ዝግጅት እያደረገ መሆኑን አስታውቋል፡፡ከደቡብ አፍሪካ በቅርስ ጥገና ከታወቀው የደርባን ዩኒቨርስቲ ጋር የሌዜር ስካኒንግ ቴክኖሎጂ በቅርሱ ላይ ለጥገና ለመጠቀም በመነጋገር ላይ መሆናቸውን አንስተዋል፡፡በተጨማሪም የአዲስ አበባ ዩኒቨርስቲ በቅርሱ ላይ የመነሻ ጥናት እንዲያቀርብ መሰጠቱንም ገልጸዋል፡፡አሁን በአፄ ፋሲለደስ ቤተመንግስት ላይ የሚተገበረው የጥገና ቴክኖሎጂ ከአሁን ቀደም በላሊበላ ቅርስ ላይ የተደረገውን ጥገና የሚመስል ሆኖ ቅርሱ ላይ ጉዳት እንዳይደርስ የሚያደርግ መሆኑን ነው ዳይሬክተሩ የገለጹት፡፡